《厓门二十首 其一》
明代·郭棐

帝子远辞丹凤阙，熊罴十万建行台。

鼎湖烟散暮天碧，黄竹歌声动地哀。

春色已随流水去，绮罗留作野花开。

厓山咫尺断千古，风雨年年长绿苔。

作者简介：明广东南海人，字笃周。幼从湛若水学，与闻心性之旨。嘉靖四十一年进士，授礼部主事。穆宗即位，次日传封七夫人御札将出。棐谏诤，事乃罢。后终官光禄寺正卿。有《粤大记》、《岭海名胜记》、《四川通志》等。